Úradný vestník L 243 , 11/10/1995 S. 0025 - 0028



Rozhodnutie Rady z 22. júna 1995 ustanovujúce zásady mikrobiologického vyšetrenia vzoriek odobratých v prevádzkarni pôvodu hydiny na zabitie určenej pre Fínsko a Švédsko (95/410/ES) RADA EURÓPSKEJ ÚNIE, so zreteľom na Zmluvu o založení Európskeho spoločenstva, so zreteľom na smernicu Rady 90/539/EHS z 15. októbra 1990 o veterinárnych podmienkach, ktorými sa spravuje obchodovanie s hydinou a násadovými vajciami v rámci spoločenstva a ich dovoz z tretích krajín [1], najmä na jej článok 10 b ods. 1, keďže Komisia schválila prevádzkové programy týkajúce sa kontrol na prítomnosť salmonely, ktoré predložilo Fínsko a Švédsko; keďže tieto programy obsahujú osobitné opatrenia pre hydinu na zabitie; keďže vykonávanie mikrobiologického vyšetrenia zo strany prevádzkarne predstavuje jednu z dodatočných záruk dávaných Fínsku a Švédsku a poskytuje záruky rovnocenné zárukám získaným na základe fínskeho a švédskeho prevádzkového programu, ako uznávajú príslušné rozhodnutia Komisie; keďže Fínsko a Švédsko musia na zásielky hydiny na zabitie z tretích krajín uplatňovať aspoň také prísne dovozné požiadavky, ako sú požiadavky ustanovené v tomto rozhodnutí; keďže pravidlá mikrobiologického vyšetrenia vzorkovaním by sa mali ustanoviť formou určenia metódy odberu vzoriek, počtu odobratých vzoriek a mikrobiologickej metódy vyšetrovania týchto vzoriek; keďže, pokiaľ ide o rozsah skúšky a prijaté metódy, je potrebné odvolať sa na stanovisko Vedeckého veterinárneho výboru uverejnené v jeho správe zo dňa 10. júna 1994; keďže mikrobiologické vyšetrenie sa nemá vyžadovať v prípade hydiny na zabitie pochádzajúcej z prevádzkarne, v ktorej sa uplatňuje program uznaný za rovnocenný programu, ktorý sa realizuje vo Fínsku a alebo Švédsku; keďže v súlade s článkom 10 b ods. 2 smernice 90/539/EHS musia ustanovenia tohto rozhodnutia zohľadňovať prevádzkové programy prijaté a realizované vo Fínsku a Švédsku, PRIJALA TOTO ROZHODNUTIE: Článok 1 Podľa článku 10 b smernice 90/539/EHS zásielky hydiny na zabitie určené pre Fínsko a Švédsko podliehajú pravidlám stanoveným v článkoch 2 a 3. Článok 2 Mikrobiologické vyšetrenie na prítomnosť salmonely stanovené v článku 10 b smernice 90/539/EHS sa vykonáva tak, ako je stanovené v prílohe A. Článok 3 1. Hydina na zabitie posielaná do Fínska a Švédska je sprevádzaná osvedčením uvedeným v prílohe B. 2. Osvedčenie stanovené v odseku 1 môže byť: - buď sprevádzané osvedčením vzoru 5 uvedeným v prílohe IV k smernici 90/539/EHS, - alebo zahrnutý do osvedčenia uvedeného v prvej zarážke. Článok 4 Rada, konajúc na návrh Komisie, vyhotovenom na základe správy vypracovanej na základe výsledkov prevádzkových programov realizovaných vo Fínsku a Švédsku a skúseností získaných pri uplatňovaní tohto rozhodnutia, preskúma toto rozhodnutie do 1. júla 1998. Článok 5 Toto rozhodnutie sa bude uplatňovať od 1. júla 1995. Článok 6 Toto rozhodnutie je adresované členským štátom. V Bruseli 22. júna 1995 Za Radu predseda Ph. Vasseur [1] Ú. v. ES L 303, 31.10.1990, s. 6. Smernica naposledy zmenená a doplnená rozhodnutím 95/1/ES, Euratom, ESUO (Ú. v. ES L 1, 1.1.1995, s. 1). -------------------------------------------------- PRÍLOHA A 1. Metóda odberu vzoriek Vzorky z kŕdľa sa musia odobrať v priebehu 14 dní pred zabitím. Medzi odobratými vzorkami musia byť zložené vzorky fekálií vytvorené z niekoľkých vzoriek čerstvých fekálií, z ktorých každá váži najmenej 1 g, odobratých náhodne z niekoľkých miest v budove, v ktorej sa vtáky chovajú, alebo, v prípade, že vtáky majú voľný prístup do viac než jednej budovy príslušného chovu, z každej skupiny budov chovu, v ktorých sa vtáky chovajú. 2. Počet odobratých vzoriek Počet miest, z ktorých sa odoberajú samostatné vzorky fekálií alebo hnoja kvôli vytvoreniu zloženej vzorky, je: Počet vtákov chovaných v budove | Počet vzoriek fekálií odobratých v budove alebo skupine budov chovu | 1 – 24 | Číslo rovné počtu kusov s maximálnou hodnotou | 25 – 29 | 20 | 30 – 39 | 25 | 40 – 49 | 30 | 50 – 59 | 35 | 60 – 89 | 40 | 90 – 199 | 50 | 200 – 499 | 55 | 500 alebo viac | 60 | 3. Mikrobiologická metóda vyšetrovania vzoriek Mikrobiologické vyšetrenie vzoriek na prítomnosť salmonely sa musí vykonávať podľa štandardnej metódy Medzinárodnej organizácie pre normalizáciu, ISO 6579:1993. Rada, konajúc na návrh Komisie, však môže od prípadu k prípadu povoliť metódy, ktoré poskytujú rovnocenné záruky. -------------------------------------------------- PRÍLOHA B +++++ TIFF +++++ --------------------------------------------------